ΚΑΝΟΝΙΣΜΟΣ (ΕΟΚ) αριθ. 2295/92 ΤΗΣ ΕΠΙΤΡΟΠΗΣ της 31ης Ιουλίου 1992 για τις λεπτομέρειες εφαρμογής του καθεστώτος στήριξης των παραγωγών πρωτεϊνούχων σπόρων, που αναφέρονται στον κανονισμό (ΕΟΚ) αριθ. 1765/92 του Συμβουλίου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1765/92 του Συμβουλίου της 30ής Ιουνίου 1992 για τη θέσπιση καθεστώτος στήριξης των παραγωγών ορισμένων αροτραίων καλλιεργειών (1), και ιδίως το άρθρο 12,

Εκτιμώντας:

ότι για να προλαμβάνεται ο κίνδυνος της αύξησης της επιφάνειας σποράς με αυτούς τους πρωτεϊνούχους σπόρους, η επιλεξιμότητα των παραγωγών όσον αφορά τη δυνατότητά τους να λαμβάνουν αντισταθμιστικές πληρωμές πρέπει να περιορίζεται σε όσους παραγωγούς σπέρνουν σε κατάλληλες, από κλιματική και γεωπονική άποψη, περιοχές-

ότι η Επιτροπή πρότεινε ένα ολοκληρωμένο σύστημα ελέγχου (2)-

ότι το περιεχόμενο της αίτησης, οι διαδικασίες ελέγχου, καθώς και οι κυρώσεις που επιβάλλονται σε περίπτωση ψευδούς δηλώσεως θα καθορίζονται μεταγενέστερα, σε συνάρτηση με τις συνθήκες ενός ολοκληρωμένου συστήματος ελέγχου-

ότι οι παραγωγοί μπορούν να υποβάλλουν αίτηση στα πλαίσια του "γενικού καθεστώτος" είτε στα πλαίσια του "απλουστευμένου καθεστώτος"- ότι ορισμένα κριτήρια θα πρέπει να είναι κοινά στα δύο καθεστώτα-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Αποξηραμένων Ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: ΤΙΤΛΟΣ Ι Γενικά

Άρθρο 1

1. Ο παρών κανονισμός θεσπίζει τις λεπτομέρειες εφαρμογής του κανονισμού (ΕΟΚ) αριθ. 1765/92, από το έτος εμπορίας 1993/94.

2. Για τους σκοπούς του παρόντος κανονισμού, νοούνται ως:

α) "πρωτεϊνούχα": οι αροτραίες καλλιέργειες που παράγουν πρωτεϊνούχους σπόρους όπως αναφέρονται στο παράρτημα Ι του ανωτέρω κανονισμού-

β) "αντισταθμιστική πληρωμή", η μεταβίβαση κεφαλαίων στον παραγωγό, από την αρμόδια αρχή του κράτους μέλους, στο έδαφος του οποίου βρίσκονται οι επιλεγμένες εκτάσεις-

γ) "περιοχή παραγωγής": η καθορισμένη περιοχή που σύμφωνα με τα άρθρο 3 παράγραφος 1 του κανονισμού (ΕΟΚ) αριθ. 1765/92, καθορίστηκαν αντισταθμιστικές πληρωμές ανά εκτάριο για τους πρωτεϊνούχους σπόρους.

ΤΙΤΛΟΣ ΙΙ Επιλεξιμότητα όσον αφορά το δικαίωμα είσπραξης των αντισταθμιστικών πληρωμών

Άρθρο 2

Η αντισταθμιστική πληρωμή που προβλέπεται από το άρθρο 6 του κανονισμού (ΕΟΚ) αριθ. 1765/92 παραχωρείται για εκτάσεις πρωτεϊνούχων προϊόντων:

α) οι οποίες βρίσκονται σε κατάλληλες, από κλιματολογική και γεωπονική άποψη, περιοχές ή τμήματα περιοχών παραγωγής, όπως αυτές ορίζονται από το κράτος μέλος-

β) οι οποίες εντάσσονται στο γενικό καθεστώς που αναφέρεται στο άρθρο 2 παράγραφος 5 στοιχείο α) του κανονισμού (ΕΟΚ) αριθ. 1765/92-

γ) για τις οποίες έχει υποβληθεί στην αρμόδια αρχή πριν από τις 15 Μαΐου αίτηση η οποία περιλαμβάνει σχετικά έγγραφα αναφοράς που επιτρέπουν τον προσδιορισμό των συγκεκριμένων εκτάσεων-

δ) οι οποίες έχουν σπαρθεί στο σύνολό τους με πίσσα, κουκιά, φούλια ή γλυκά λούπινα σύμφωνα με αναγνωρισμένες στη συγκεκριμένη περιοχή προδιαγραφές, το αργότερο μέχρι την ημερομηνία αυτή-

ε) για τις οποίες έχει υποβληθεί αίτηση και των οποίων η συνολική έκταση είναι τουλάχιστον 0,3 εκτάρια και κάθε τμήμα αγροτεμαχίου υπερβαίνει την ελάχιστη έκταση που καθορίζεται από το κράτος μέλος για τη συγκεκριμένη περιοχή παραγωγής.

Άρθρο 3

Οι εκτάσεις για τις οποίες έχει υποβληθεί αίτηση, πρέπει να περιορίζονται από την αρμόδια αρχή του κράτους μέλους, σύμφωνα με τις διατάξεις:

- που προβλέπονται από το άρθρο 2 του κανονισμού (ΕΟΚ) αριθ. 1765/92- σε περίπτωση υπέρβασης της περιφερειακής βασικής έκτασης ή, ενδεχομένως, της ατομικής βασικής έκτασης,

- που προβλέπονται από το άρθρο 4 παράγραφος 2 του κανονισμού (ΕΟΚ) αριθ. 2293/92 της Επιτροπής (3) (προσωρινή παύση της καλλιέργειας),

- που εφαρμόζονται όσον αφορά τον έλεγχο.

ΤΙΤΛΟΣ ΙΙΙ Καταβολή της ενίσχυσης

Άρθρο 4

Εάν οι επιλεγόμενες εκτάσεις ενός παραγωγού βρίσκονται σε διάφορες περιοχές παραγωγής, το ποσό που παραχωρείται καθορίζεται με τον προσδιορισμό κάθε έκτασης που περιλαμβάνεται στην αίτηση.

Άρθρο 5

Η γεωργική ισοτιμία που χρησιμοποιείται για την αντισταθμιστική πληρωμή είναι αυτή που ισχύει την πρώτη ημέρα της εν λόγω περιόδου εμπορίας.

ΤΙΤΛΟΣ IV Τελικές διατάξεις

Άρθρο 6

1. Τα κράτη μέλη διαβιβάζουν στην Επιτροπή εντός των καθορισμένων προθεσμιών τα στοιχεία που ορίζονται στο παράρτημα.

2. Εάν μια περιοχή περιλαμβάνει δύο ή περισσότερες μη γειτονικές εκτάσεις, τα στοιχεία που αναφέρονται στην παράγραφο 1 προσκομίζονται για καθεμία από τις μη γειτονικές εκτάσεις που αποτελούν την περιοχή.

Άρθρο 7

Τα κράτη μέλη γνωστοποιούν στην Επιτροπή, μέχρι τις 31 Δεκεμβρίου 1992, τα μέτρα που ελήφθησαν για την εφαρμογή του παρόντος κανονισμού.

Άρθρο 8

Ένα αγροτικό τεμάχιο δεν αποτελεί αντικείμενο περισσοτέρων της μίας από μία αιτήσεων για την αντισταθμιστική πληρωμή που προβλέπεται από τον κανονισμό (ΕΟΚ) αριθ. 1765/92 για την ίδια περίοδο εμπορίας.

Άρθρο 9

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Ιουλίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 181 της 1. 7. 1992, σ. 12. (2) COM(92) 533 τελικό- ΕΕ αριθ. C 9 της 15. 1. 1992, σ. 4. (3) Βλέπε σελίδα 19 της παρούσας Επίσημης Εφημερίδας.

ΠΑΡΑΡΤΗΜΑ

Ανακοίνωση στατιστικών πληροφοριών από τα κράτη μέλη στην Επιτροπή

Τα κράτη μέλη παρακαλούνται να παράσχουν στην Επιτροπή τα ακόλουθα στοιχεία:

- ανά περιοχή παραγωγής,

- ανά σπόρο (και σύνολο πρωτεϊνούχων προϊόντων),

- ανά καθεστώς (γενικό και απλοποιημένο),

το αργότερο μέχρι τις ημερομηνίες που αντιστοιχούν στις παρακάτω προθεσμίες, μετά την καθορισμένη οριακή ημερομηνία υποβολής των αιτήσεων:

- 45 ημέρες:

- τον αριθμό των αιτήσεων,

- την αντίστοιχη συνολική έκταση,

- 250 ημέρες:

- τον αριθμό των αιτήσεων για τις οποίες πραγματοποιήθηκε η πληρωμή,

- τη συνολική έκταση την οποία αφορούν οι πληρωμές,

- εκτίμηση των αποδόσεων.

Ενδιάμεσες ή μεταγενέστερες ανακοινώσεις είναι δυνατό να πραγματοποιηθούν οποιαδήποτε στιγμή από τα κράτη μέλη.